Document ID: 32011D0898

IZVEDBENI SKLEP KOMISIJE
z dne 21. decembra 2011
o spremembi Odločbe 2009/852/ES o prehodnih ukrepih na podlagi uredb (ES) št. 852/2004 in (ES) št. 853/2004 Evropskega parlamenta in Sveta glede predelave surovega mleka, ki ne izpolnjuje zahtev, v nekaterih obratih za predelavo mleka v Romuniji in strukturnih zahtev za take obrate
(notificirano pod dokumentarno številko C(2011) 9562)
(Besedilo velja za EGP)
(2011/898/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 852/2004 Evropskega parlamenta in Sveta z dne 29. aprila 2004 o higieni živil (1) ter zlasti drugega pododstavka člena 12 Uredbe,
ob upoštevanju Uredbe (ES) št. 853/2004 Evropskega parlamenta in Sveta z dne 29. aprila 2004 o posebnih higienskih pravilih za živila živalskega izvora (2) in zlasti člena 9 Uredbe,
ob upoštevanju naslednjega:
(1)
Uredba (ES) št. 852/2004 določa splošna pravila o higieni živil za nosilce živilske dejavnosti, ki med drugim temeljijo na načelih analize tveganj in kritičnih kontrolnih točk. Določa, da morajo nosilci živilske dejavnosti upoštevati nekatere postopke, ki temeljijo na navedenih načelih.
(2)
Uredba (ES) št. 853/2004 določa posebna pravila o higieni živil živalskega izvora za nosilce živilske dejavnosti in dopolnjuje pravila iz Uredbe (ES) št. 852/2004. Pravila iz Uredbe (ES) št. 852/2004 vključujejo strukturne zahteve za obrate za predelavo mleka, pravila iz Uredbe (ES) št. 853/2004 pa vključujejo strukturne zahteve za obrate za predelavo mleka ter higienske zahteve za surovo mleko in mlečne proizvode.
(3)
Člen 2 Odločbe Komisije 2009/852/ES (3) določa, da se nekatere strukturne zahteve iz uredb (ES) št. 852/2004 in (ES) št. 853/2004 do 31. decembra 2011 ne uporabljajo za obrate za predelavo mleka v Romuniji iz Priloge I k navedeni odločbi.
(4)
Odločba 2009/852/ES določa tudi, da z odstopanjem od zahtev iz Uredbe (ES) št. 853/2004 lahko obrati za predelavo mleka iz seznama v Prilogi II k navedeni odločbi do 31. decembra 2011 še naprej predelujejo mleko, ki izpolnjuje zahteve, in mleko, ki teh zahtev ne izpolnjuje, pod pogojem, da taka predelava mleka poteka v ločenih proizvodnih linijah.
(5)
Poleg tega Odločba 2009/852/ES določa, da lahko obrati za predelavo mleka iz seznama v Prilogi III k navedeni odločbi do 31. decembra 2011 še naprej predelujejo mleko, ki izpolnjuje zahteve, in mleko, ki teh zahtev ne izpolnjuje, brez ločenih proizvodnih linij.
(6)
Romunija je septembra 2011 Komisijo obvestila, da bodo od januarja 2012 naprej vsi obrati za predelavo mleka, trenutno navedeni v Prilogi I k Odločbi 2009/852/ES, izpolnjevali strukturne zahteve iz uredb (ES) št. 852/2004 in (ES) št. 853/2004. Zato je treba člen 2 Odločbe 2009/852/ES črtati.
(7)
Prilogi II in III k Odločbi 2009/852/ES je zato treba ustrezno spremeniti.
(8)
Poleg tega je Romunija Komisijo obvestila, da se je od začetka veljavnosti Odločbe 2009/852/ES delež surovega mleka, ki izpolnjuje zahteve iz Uredbe (ES) št. 853/2004 in ki je bil dostavljen obratom za predelavo mleka v navedeni državi članici, bistveno povečal. Romunija je vzpostavila tudi akcijski načrt, ki naj bi zajel celotno verigo proizvodnje mleka v navedeni državi članici, za zagotovitev izpolnjevanja pravil EU.
(9)
Vendar je iz poročila, ki ga je predložila Romunija na podlagi člena 6 Odločbe 2009/852/ES, in informacij, ki so jih predložili romunski organi v Stalnem odboru za prehranjevalno verigo in zdravje živali 17. oktobra 2011, razvidno, da sektor mleka v Romuniji še vedno ne izpolnjuje zahtev iz Uredbe (ES) št. 853/2004.
(10)
Ob upoštevanju trenutnega položaja in da prizadevanja romunskih organov ne bodo neuspešna, je primerno podaljšati veljavnost ukrepov iz Odločbe 2009/852/ES.
(11)
Romunija mora nadaljevati s postopkom usklajevanja surovega mleka, predelanega v obratih iz prilog II in III k Odločbi 2009/852/ES, z zahtevami iz Uredbe (ES) št. 853/2004.
(12)
Romunija mora zlasti nadaljevati s spremljanjem položaja in Komisiji redno predložiti poročila o napredku pri doseganju polnega izpolnjevanja navedenih zahtev. Na podlagi sklepov navedenih poročil je treba sprejeti ustrezne ukrepe.
(13)
Odločbo 2009/852/ES je zato treba ustrezno spremeniti.
(14)
Ukrepi, predvideni s tem sklepom, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJI SKLEP:
Člen 1
Odločba 2009/852/ES se spremeni:
1.
člen 2 se črta;
2.
v členu 3 se datum „31. decembra 2011“ nadomesti z „31. decembra 2013“;
3.
v členu 4 se datum „31. decembra 2011“ nadomesti z „31. decembra 2013“;
4.
člen 6 se nadomesti z naslednjim besedilom:
„Člen 6
1. Romunija Komisiji predloži letno poročilo o napredku pri usklajevanju z Uredbo (ES) št. 853/2004 za:
(a)
gospodarstva, ki pridelujejo mleko, ki ne izpolnjuje zahtev;
(b)
sistem za zbiranje in prevoz mleka, ki ne izpolnjuje zahtev.
Prvo letno poročilo se Komisiji predloži najpozneje 31. decembra 2012, drugo letno poročilo pa najpozneje 31. oktobra 2013.
Poročili se predložita v skladu z obrazcem iz Priloge IV.
2. Komisija bo natančno spremljala napredek pri usklajevanju surovega mleka, predelanega v obratih iz prilog II in III, z zahtevami iz Uredbe (ES) št. 853/2004.
Če Komisija na podlagi poročil, ki jih predloži Romunija, meni, da izpolnjevanje zahtev najverjetneje ne bo doseženo do 31. decembra 2013, predlaga ustrezne ukrepe za izboljšanje položaja.“;
5.
v členu 7 se datum „31. decembra 2011“ nadomesti z „31. decembra 2013“;
6.
priloge I, II in III se spremenijo v skladu s Prilogo k temu sklepu.
Člen 2
Ta sklep je naslovljen na države članice.
V Bruslju, 21. decembra 2011

Labels: 0
18
17
15